**Cefnogi**

***Adnoddau:*** *Mae sleidiau Ppt wedi eu paratoi, ond does dim rhaid eu defnyddio. Gellid defnyddio baner Cymru; sgarff Cymru; cennin Pedr ayb os nad ydych chi am ddefnyddio’r sleidiau ppt.*

*Plant i gymryd rhan – ond gellid ei addasu ar gyfer cyflwyniad gan oedolyn.*

**Sleid 1: y Ddraig Goch**

* Rydyn ni’n byw yng Nghymru.
* Rydyn ni’n siarad Cymraeg.
* Y Ddraig Goch yw’n baner ni.

Pan dyn ni’n gweld gêm bêl-droed rydyn ni eisiau i Gymru ennill. Rydyn ni eisiau i’n gwlad wneud yn dda.

**Sleid 2: Symbolau Cymru**

Pan dyn ni’n mynd i weld gêm rydyn ni’n mynd â baner Cymru gyda ni; neu’n paentio llun o’r ddraig ar ein boch; neu’n cario cennin Pedr. Rydyn ni eisiau i bawb wybod ein bod ni’n cefnogi Cymru.

Mae cefnogi ein gwlad yn bwysig.

**Sleid 3 – y ffaith isod**

Weithiau mae’n hawdd cefnogi tîm pêl-droed Cymru. Pan enillon nhw yn erbyn gwlad Belg yn 2015 roedden nhw’n rhif 8 yn rhestr detholion (goreuon) y byd. Roedd pawb yn hapus iawn.

**Sleid 4: poster o 1958 (Cwpan y Byd – Sweden)**

Ond….weithiau mae’n anoddach o lawer i gefnogi Cymru. Cyn Euro 2016 doedd tîm pêl-droed Cymru ddim wedi llwyddo i gyrraedd rowndiau terfynol unrhyw bencampwriaeth ers 1958!! Meddyliwch! 58 mlynedd o golli. 58 mlynedd o fethiant ac o siom. Ond, roedden ni’r Cymry yn dal ati i gefnogi ein tîm.

**Sleid 5: Y ffeithiau isod**

Hyd yn oed pan oedd Cymru yn rhif 177 yn y byd, yn is na Haiti, Angola a Malawi roedden ni’n dal ati i wisgo’n cennin Pedr, i gario ein baneri ac i gefnogi’n gwlad.

Pam?

Am ein bod ni’n ffyddlon. Am ein bod ni’n caru’n gwlad. Am ein bod ni’n Gymry. Dw i’n sicr does neb yma wedi cefnogi Azerbaijan yn erbyn Cymru; na chefnogi Gwlad Belg ac Israel yn ein herbyn ni. Na, rydyn ni’n Gymry ac rydyn ni’n cefnogi ein gwlad bob amser.

Mae ffyddlondeb yn golygu sticio ati bob amser. Os dŷn ni’n ffyddlon dydyn ni ddim yn newid ochr bob munud. Rydyn ni’n ddibynadwy. Rydyn ni yna yn yr amseroedd da a’r amseroedd caled. Mae gwir gefnogwr yn dal ati bob amser i gefnogi.

Os ydyn ni’n gallu bod yn ffyddlon i’n gwlad ac i’n tîm - ydyn ni’n ffyddlon i’n ffrindiau? Sut ffrind ydyn ni? Ydyn ni’n gefnogol i’n ffrindiau, i’n hysgol ac i’n hathrawon? Ydyn ni’n fodlon cefnogi ein rhieni - dad a mam - a dilyn eu rheolau nhw bob amser?

**Sleid 7: Yr adnod isod**

Mae’r Beibl yn ein dysgu bod ffyddlondeb yn bwysig. Mae cefnogi tîm yn un peth, ond mae bod yn ffrind da yn bwysicach - mae’r Beibl yn dweud bod, *‘ffrind yn ffyddlon bob amser.’ (*[*Diarhebion 17:17)*](http://www.beibl.net/beibl-chwilio?llyfr=Prov&pennod=17&viewid=BNET:Prov.17&Verseid=17)

Mae ffrindiau da yn bwysig iawn mewn bywyd. Mae cael ffrind da i’n cefnogi ni yn werthfawr iawn, ac mae bod yn ffrind da yn werthfawr.

**Sleid 8: Yr adnod isod**

Mae’r Beibl yn rhybuddio bod, *‘rhai ffrindiau yn gallu brifo rhywun, ond mae ffrind go iawn yn fwy ffyddlon na brawd.’ (Diarhebion 18: 24)*

Mae bod yn ffrind ffyddlon yn golygu ein bod ni yno i’w helpu nhw bob amser. Mae ffrind da yn onest a charedig. Dydy ffrind da ddim yn ein brifo.

Felly, bob tro dŷn ni’n meddwl am gefnogi Cymru, neu gefnogi unrhyw dîm, beth am gofio’r gair FFYDDLON. Rydyn ni i gyd yn gallu bod yn ffrind sy’n ffyddlon, sy’n cefnogi ein ffrindiau bob amser.

**Gweddïwn:** Ein Tad, diolch i ti am eiriau doeth y Beibl. Rydyn ni i gyd yn gwybod beth yw ffrind gwael. Helpa ni i fod yn ffrind da i eraill. Helpa ni i fod yn garedig, yn amyneddgar ac yn ffyddlon. Helpa ni i feddwl yn ofalus cyn siarad rhag ofn ein bod ni’n brifo eraill gyda’n geiriau.

Diolch i ti am gael byw yng Nghymru ac am gael siarad Cymraeg. Diolch i ti fod y Beibl ar gael yn ein hiaith. Helpa ni i’w ddarllen ac i gofio ei eiriau doeth. Amen.